CELEX: 62013TN0004
Language: da
Date: 2013-01-09 00:00:00
Title: Sag T-4/13: Sag anlagt den 9. januar 2013 — Communicaid Group mod Kommissionen

9.3.2013   
            
            
               DA
            
            
               Den Europæiske Unions Tidende
            
            
               C 71/24
            
         Sag anlagt den 9. januar 2013 — Communicaid Group mod Kommissionen
   (Sag T-4/13)
   2013/C 71/37
   Processprog: engelsk
   
      Parter
   
   
      Sagsøger: Communicaid Group Ltd (London, Det Forenede Kongerige) (ved solicitor C. Brennan, F. Randolph, QC, og barrister M. Gray)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Annullation af hver enkelt af Kommissionens afgørelser af 30. oktober 2012 vedrørende parti 1, 2, 3, 7, 8 og 9 i forbindelse med udbudsproceduren HR/R3/PR/2012/002 om (multiple) rammekontrakter for sprogundervisning for personalet ved Den Europæiske Unions institutioner, organer og agenturer i Bruxelles, enten delvist for så vidt som de tildeler CLL-Allingua første plads, eller i deres helhed.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført tre anbringender.
   
               1)
            
            
               Første anbringende om, at Kommissionen har tilsidesat gennemsigtighedsprincippet, princippet om forbud mod forskelsbehandling og ligebehandlingsprincippet og har tilsidesat finansforordningens (1) artikel 94 ved ikke at udelukke CLL-Allingua fra udbudsproceduren under omstændigheder, hvor CLL-Allingua blev bistået i sit bud af en af virksomhedens ansatte, som havde arbejdet i det relevante kontor i Kommissionen og i et bedømmelsesudvalg for en nært sammenlignelig udbudsprocedure, som både Communicaid og CLL-Allingua havde deltaget i, samt under de indledende faser af udbudsproceduren, hvorved vedkommende tilsidesatte sin loyalitetsforpligtelse over for EU og gav CLL-Allingua en urimelig fordel i forhold til Communicaid.
            
         
               2)
            
            
               Andet anbringende om, at Kommissionen har tilsidesat gennemsigtighedsprincippet, princippet om forbud mod forskelsbehandling og ligebehandlingsprincippet og har begået en fejl ved fortolkningen af udbudsbekendtgørelsens (EUT 2012/S 45-072734) punkt III.2.2) ved at fastslå, at CLL-Allingua havde økonomisk og finansiel kapacitet til at opfylde udbuddet under omstændigheder, hvor der var utilstrækkeligt bevis til støtte for en sådan konklusion, og hvor CLL-Allingua retmæssigt ikke burde have opfyldt denne forudgående betingelse.
            
         
               3)
            
            
               Tredje anbringende om, at der blev begået åbenlyse bedømmelsesfejl under hvert af de fire kriterier, nemlig at bedømmelsesudvalget gentagne gange bedømte buddene i henhold til underkriterier for tildeling, der ikke blev offentliggjort på forhånd, gav inkonsekvente point, hvilket resulterede i, at Communicaid blev tildelt et lavere antal point og CLL-Allingua et højere antal point for alle partier for den tekniske bedømmelse, og ikke gav sammenhængende begrundelser for dens bedømmelser.
            
         
      (1)  Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248, s. 1).